น้ำมัน,ทองร่วงแรง/หุ้นสหรัฐปิดบวก
หุ้นดาวโจนส์ปิดบวก 238.06 จุด น้ำมันร่วง 3.53 ดอลลาร์ หลุด100 ดอลลาร์ ขณะที่ทองคำลงแรง 38.30 ดอลลาร์
26 เม.ย. 2565

ดัชนีเฉลี่ยอุตสาหกรรมดาวโจนส์ปิดที่ 34,049.46 จุด เพิ่มขึ้น 238.06 จุด หรือ +0.70%, ดัชนี เอสแอนด์พี 500 ปิดที่ 4,296.12 จุด เพิ่มขึ้น 24.34 จุด หรือ +0.57% และดัชนี แนสแดค ปิดที่ 13,004.85 จุด เพิ่มขึ้น 165.56 จุด หรือ +1.29% ดีดตัวขึ้นในช่วงท้ายของการซื้อขาย หลัง คณะกรรมการบริหารอิสระของบริษัททวิตเตอร์ ออกแถลงการณ์ ตกลงขายบริษัทให้นายอีลอน มัสก์ ซีอีโอของบริษัท เทสลา และ สเปซเอ็กซ์ แล้ว ภายใต้ข้อตกลงมูลค่ากว่า 4.4 หมื่นล้านดอลลาร์สหรัฐฯ (ราว 1.5 ล้านล้านบาท)สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมิถุนายน ลดลง 3.53 ดอลลาร์ ปิดที่ 98.54 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนมิถุนายน ลดลง 4.33 ดอลลาร์ ปิดที่ 102.32 ดอลลาร์ต่อบาร์เรล นักลงทุนกังวล การที่จีนล็อกดาวน์เมืองเซี่ยงไฮ้เป็นเวลานาน และธนาคารกลางสหรัฐ (เฟด) เร่งปรับขึ้นอัตราดอกเบี้ย จะส่งผลกระทบต่อกิจกรรมทางเศรษฐกิจและความต้องการใช้น้ำมันราคาทองคำโคเม็กซ์งวดส่งมอบเดือนมิถุนายน ลดลง 38.30 ดอลลาร์ ปิดที่ 1,896.00 ดอลลาร์ต่อออนซ์ แตะระดับต่ำสุดในรอบ 2 เดือน